ธปท.แจงกรณีธนบัตร50บาทไม่มีตราราชวงศ์
ธปท.ออกประกาศคำชี้แจงเกี่ยวกับการนำธนบัตรชนิดราคา 50 บาท แบบใหม่ออกใช้ หลังกระแสโลกออนไลน์วิพากษ์วิจารณ์ว่าไม่ตราสัญลักษณ์ประจำองค์พระมหากษัตริย์และพระราชวงศ์
2 มี.ค. 2555

ธปท.ออกประกาศคำชี้แจงเกี่ยวกับการนำธนบัตรชนิดราคา 50 บาท แบบใหม่ออกใช้ หลังกระแสโลกออนไลน์วิพากษ์วิจารณ์ว่าไม่ตราสัญลักษณ์ประจำองค์พระมหากษัตริย์และพระราชวงศ์
ธนาคารแห่งประเทศไทย (ธปท.) ออกประกาศบนหน้าแว็บไซด์ชี้แจงว่า ในกระบวนการออกธนบัตรแบบใหม่ทุกครั้ง ธปท. จะต้องมีหนังสือถึงสานักราชเลขาธิการ เพื่อขอให้นำความกราบบังคมทูลพระกรุณา ขอพระราชทานพระบรมราชานุญาตเชิญพระบรมฉายาสาทิสลักษณ์และตราสัญลักษณ์ รวมทั้งภาพพระราชกรณียกิจต่าง ๆ ลงพิมพ์บนธนบัตร เมื่อได้รับพระราชทานพระบรมราชานุญาตแล้ว จึงประกาศการออกใช้ธนบัตรแบบใหม่ในราชกิจจานุเบกษา
สำหรับองค์ประกอบสำคัญในการออกแบบธนบัตรที่ต้องคงไว้เสมอ คือ 1. พระบรมฉายาสาทิสลักษณ์พระบาทสมเด็จพระเจ้าอยู่หัวซึ่งพิมพ์เป็นภาพประธานด้านหน้า 2. พระครุฑพ่าห์ซึ่งเป็นตราแผ่นดินและใช้เป็นสัญลักษณ์แทนองค์พระมหากษัตริย์
ทั้งนี้ ธนบัตรชนิดราคา 50 บาท แบบใหม่ เป็นหนึ่งในชุดธนบัตรแบบ 16 ซึ่งจะเน้นเรื่องราวเกี่ยวกับพระมหากษัตริย์ไทยในอดีต ตั้งแต่สมัยกรุงสุโขทัย กรุงศรีอยุธยา กรุงธนบุรี และกรุงรัตนโกสินทร์ และโดยเหตุที่พระมหากษัตริย์ไทยในอดีตบางพระองค์ไม่มีตราสัญลักษณ์ของราชวงศ์ จึงมิได้เชิญตราสัญลักษณ์มาพิมพ์บนด้านหน้าธนบัตร ดังนั้น ธนบัตรชนิดราคา 50 บาท แบบ 16 จึงไม่มีการแสดงตรามหาจักรีดังเช่น ธนบัตรอื่น ๆ
ประกาศธปท. ระบุ อีกว่า ส่วนการเชิญตรามหาจักรีมาพิมพ์บนด้านหน้าธนบัตรเป็นครั้งแรก เกิดขึ้นในธนบัตรแบบ 13 ตามแนวความคิดในการออกแบบ เพื่อร่วมเฉลิมฉลองงานสมโภชกรุงรัตนโกสินทร์ 200 ปี โดยที่ธนบัตรแบบ 12 ไม่มีการเชิญตรามหาจักรีมาเป็นภาพประกอบแต่อย่างใด (น่าออกใช้ช่วง พ.ศ. 2521 – 2524) ธปท.จึงประกาศเพื่อทราบ
ก่อนหน้านี้ มีการวิพากวิจารณ์บนโลกออนไลน์ โดยเฉพาะใน PANTIP.COM ที่วิจารณ์การจัดพิมพ์ธนบัตรชนิดราคา 50 บาท ที่ออกใช้แบบใหม่ในปัจจุบันว่า กระทำไม่สมควร เพราะไม่มีตราสัญลักษณ์ ตามลิงค์นี้ (http://www.pantip.com/cafe/isolate/topic/M11718694/M11718694.html)